Dokk1 blev for nyligt kåret til verdens bedste nye bibliotek, og nu har det flotte bibliotek vækket opmærksomhed i internationale medier. Det er Time Magazine, der hiver deres læsere en tur med indenfor i det aarhusianske bibliotek.

Overskriften på artiklen er ”Look Inside the Most Cutting-Edge Public Library in the World”, og i artiklen er der billeder og en beskrivelse af biblioteket.

Læs også Flot hæder: Dokk1 er verdens bedste nye folkebibliotek

Hos Aarhus Kultur og Borgerservice er man glad for omtalen af det nye bibliotek.

- Byens stærke kulturliv har bragt Aarhus ind i en helt ny international liga. Det går godt rigtig mange steder. Det skyldes dygtige og dedikerede mennesker på mange poster. Vi har som by investeret i kultur, og nu høster vi udbyttet gennem international omtale og rekordmange turister og besøgende. Det giver arbejdspladser og gør os stolte af at være aarhusianere, siger rådmand for Kultur og Borgerservice i Aarhus Kommune, Rabih Azad-Ahmad i en pressemeddelelse.